Papersnake/gushiwen huggingface dataset:
简子文林训导
朱希晦（元代）

东风落尽辛夷花，遥忆美人天一涯。美人久别音信杳，想见只今霜鬓华。

山房幽深市嚣远，白日枕书眠碧霞。崖高瀑布洒晴雪，净筅石鼎烹春茶。

平生青紫不挂眼，荣名绊人安足誇。当年我来访遗迹，拄杖看云著双屐。

玉箫吹断凤不来，但见千峰倚天碧。台前日夜溪水流，金星光动溪中石。

脱身拟欲恣幽栖，坐占琼台炼金液。衰年误堕尘网中，齿豁头童竟何益。
喜雨诗
张昭远（宋代）

试将丹恳□青霄，还话田畴万里焦。
不是湫龙解兴雨，元来滴滴自心苗。
清宵篇送孙小渠
赵完璧（明代）

故人子荆何处来，清宵红烛心眼开。燕山一别二十载，停云望断空徘徊。

淮南小邑桃李香，青藜白发从翱翔。春来几日风雨狂，閒庭岑寂古藓苍。

锦帆一夕飞沧江，相持梦寐惊华堂。话来往事欢复伤，人生离合参与商。

顾我几多残岁月，君行咫尺登云阙。神虬灵凤又何期，清漏玉杯君莫歇。
过新兴公馆
陈洪谟（明代）

宦游三十载，此地鲜经行。野渡秋波渺，禅堂夜雨声。

兹闻公馆建，人喜路岐平。为政须知体，前贤论说明。
自武义入松阳道中三首
项安世（宋代）

黄雾漫天作晓霜，征人相顾失颜行。
虽然未快还乡眼，脚底沙泥已是乡。
复斋坟前左顾石龟
释居简（宋代）

宽罾密罔断江流，好在云藏莫浪游。我欲黄金如斗大，斩新左顾铸馀不。
记九月三十日夜半梦
陆游（宋代）

一梦邯郸亦壮哉！沙堤金辔络龙媒。
两行画戟森朱户，十丈平桥夹绿槐。
东阁群英鸣佩集，北庭大战捷旗来。
太平事业方施设，谁遣晨鸡苦唤回？
陈翰林游天池约相会于栖贤久之不至
孔武仲（宋代）

庐阜西头是谪仙，篮舆正欲上青天。
霓旌羽盖何时返，怅望洪崖阻拍肩。
秋暮游橙尖下村居八韵简王彦璧
李昱（明代）

秋尽山行日未昏，萦纡林壑隐乾坤。径深黄叶疑无路，岸转清溪别有村。

盘谷纵幽何足羡，辋川虽好未须论。过桥苔藓生岩罅，坐石萝藤挂树根。

老妪蒸藜邀上客，阿翁剥枣引诸生。新茅盖处鸡啼屋，短杖敲时犬吠门。

避地正须营草阁，逢人何用问桃源。不通姓字相宾主，愿子情亲作弟昆。
入关
罗邺（唐代）

古道槐花满树开，入关时节一蝉催。出门唯恐不先到，

当路有谁长待来。似箭年光还可惜，如蓬生计更堪哀。

故园若有渔舟在，应挂云帆早个回。
送孟寂赴举
孟郊（唐代）

烈士不忧身，为君吟苦辛。男儿久失意，宝剑亦生尘。

浮俗官是久，君子道所珍。况当圣明主，岂乏证玉臣。

浊水无白日，清流鉴苍旻.贤愚皎然别，结交当有因。
客中岁尽寓怀
谢晋（明代）

江边摇落景萧疏，客里愁惊岁暗除。寒沼有冰胶破砚，晚窗无暗照残书。

青窥柳眼迎春笑，粉妒梅容待腊舒。自叹新年归未得，故园桃李复何如。
后群雁
区大相（明代）

同侣南飞尽，如何独后群。已迟关外信，犹阻陇头云。

短翮追难及，连呼急讵闻。层霄徒见慕，谁惜羽毛分。
忆西湖次韵
文森（明代）

我昔西湖弄烟水，日日湖边常早起。携朋最喜当暑徂，得句每誇从醉里。

昂头崒嵂见高峰，舟行那计西与东。荷花锦铺香十里，琳宫宝刹如迎逢。

望中更爱西天竺，千仞插空青削玉。万家鳞次俱傍湖，个个长松齐出屋。

别来屈指十五秋，梦中往往时一游。苏堤春色六桥酒，繁华自昔同苏州。

山水娱人人尽好，如此西湖岂难到。尘氛羁我嗟白头，江云望断空倚楼。
寄杨弟正卿
元好问（金朝）

马迹车尘漫白头，苍生初不待君忧。且从少傅论中隐，尽要元君拥上流。

东阁官梅动诗兴，洞庭春色入新篘。归程未觉西庵远，夜夜清伊绕石楼。
星斗南
吴观礼（清代）

斗南一人大星坠，内讧外寇乃驯致。帐中自呼星斗南，骑箕天驯回戎骖。

平生未快屠鲸手，力挟丰隆海西走。岛夷千载未祠神，遂震威灵荐圭卣。

中奉历朝天可汗，惟一个臣在庑右。写金教识麟凤姿，覆杯肯飨蒲萄酒。

汉民掠买岁几千，惟神护持抚摩久。岂无虐死为鬼雄，会当搏噬奋功狗。

吁嗟乎！男儿生不遑请缨，死将叫阍与帝争。不共戴天宁反兵，秽人何物来要盟。

众仙排云孰可使，须骏马监傅介子。龟兹就戮匈奴臣，笑斩楼兰目壮士。

灵旗既下犁鞬城，视我将星东北指。朮赤遗封生虎狼，包藏祸心越疆理。

神力驱除冰海头，铜柱拓边还万里。异姓藩开奇渥温，世捍牧圉承皇恩。

声教四讫弥海垠，一洗诸派婆罗门。神兮归来配烝礿，丹青自有凌烟阁。
搔首
陆游（宋代）

玩画无余易，闻歌已尽诗。
古人不可作，此理孰能推？白发秋风里，青灯夜雨时。
初心竟当负，搔首叹吾衰。
感遇 其二
引履祥（清代）

长途望不极，白日亟西驰。敝车驾羸马，仆夫力已疲。

故人意款曲，执手语移时。壶飧陈道左，复申以多仪。

多仪自古重，壶飧奚独私。饥渴非不慰，所忧道逶迤。

暝色接衣袂，惘惘其安之。终焉悔靡及，云何久踌躇。
王祁公北园
梅尧臣（宋代）

园林多高樛，园卉多芳柔。
红紫经几春，青枯经几秋。
我至每怀浮觞之卿翁，但见浮觞之水汨汨流。
水流日夜曾未休，高门世世生贤侯。
不比平泉碑缺花木记，又非家鸱啸凤皇楼。
洛阳城中亦有园与宅，常同欧阳翰林携酒游。
竹闲池馆遗翠羽，户外杨柳系紫骝。
今嗟齿似旧作博士，嘉趣只与心相仇。
强骑瘦马往城北，二十三年如转头。
归来作此辞，且应主人求。
游章台寺和小修韵 其一
袁宏道（明代）

飞尘冷冷消，人语隔烟遥。雨洗青畦道，风薰白芷苗。

竹深存废碣，僧老话前朝。霸业荒残尽，虚名只细腰。
点绛唇 题绛州花萼堂时大暑回自河中
王恽（元代）

一榻清风，故山邂逅欣相遇。绿阴池树。荡漾瑶翻处。赤日红尘，前日中条路。人良苦。壮心如故。快叱王阳驭。
杏花
王禹偁（宋代）

登龙曾入少年场，锡宴琼林醉御觞。
争戴满头红烂熳，至今犹杂桂枝香。
养鸂鶒
赵孟坚（宋代）

护毛不用笼宽织，半杀凋翎养自驯。
退易进难微鹤叹，凉来炎去异鸿宾。
横枝梅下眠和月，临水薇边游近人。
更著花栽安藓石，黄筌图画镇长新。
老将效唐人体
陆游（宋代）

宝剑夜长鸣，金痍老未平。
指弓夸野战，抵掌说番情。
已矣黑山戍，怅然青史名。
和亲不用武，教子作儒生。
江南春 春草
陆敏（清代）

风欲偃，路愁遥。枝头莺语滑，柳下马嘶骄。堤边嫩绿年年长，几换游人过画桥。
杏花
元稹（唐代）

常年出入右银台，每怪春光例早回。

惭愧杏园行在景，同州园里也先开。
李子长县丞示诗卷
曾几（宋代）

乃祖天边太白星，裔孙名字见家声。
官曹卑似崔斯立，句律清如庾义城。
赠我不知相报答，投人政恐未分明。
丞哉于子元无负，松竹成阴水乱鸣。
送周子礼太岳玄帝宫
王世贞（明代）

北极下明神，寄治参之峰。金宇薄太清，玄旗散灵风。

皇王隆秩视，万姓皆朝宗。周郎江东彦，冥心事真空。

胡为挟瓣香，竭蹶趋其宫。我闻天大将，九有托帡幪。

焉知非冒索，现身于其中。蕞尔酰鸡士，窥管安得通。

勖哉颛子思，归语将无同。
夜枕
周紫芝（宋代）

夜枕攲残梦，寒灯照白头。楼空千嶂晓，簟冷一窗秋。

时事兵方急，天星火已流。欲寻三径老，何日两京收。
训蒙绝句 固穷
朱熹（宋代）

不是书生不阨穷，道穷何所愧于中。贪求贪欲贩夫事，于此不安须彼从。
菩萨蛮
佚名（宋代）

衔泥双燕来还去。
立秋久无诗
方回（元代）

三伏厌厌病欲萎，可能秋后尚无诗。
连宵急雨凉如洗，贫寐衰翁醉不知。
药饵谁精寸关尺，文章空说斗牛箕。
西斋池上堪逃暑，木落吾将信所之。
又次中书蔡相公韵
苏颂（宋代）

彼美三华瑞，储灵四大宫。
色分嵩谷外，地近汉房中。
玉质荣同本，莲茎出并丛。
载形非博厚，锡羡自穹窿。
列驾驰文舄，旁观眩秀瞳。
珍符彰圣孝，天应甚昭融。
和孔武仲金陵九咏其二览辉亭
苏辙（宋代）

城里最高处，坡陀见一城。
山多来有绪，江远静无声。
歌吹风前度，楼台雨後明。
风光同楚蜀，聊此慰平生。
题谷隐兰若三首
段成式（唐代）

风惹闲云半谷阴，岩西隐者醉相寻。

草衰乍觉径增险，叶尽却相溪不深。

鸟啄灵雏恋落晖，村情山趣顿忘机。

丹成道士过门数，叶尽寒猿下岭稀。

风带巢熊拗树声，老僧相引入云行。

半陂新路畬才了，一谷寒烟烧不成。
诗偈 其一○三
庞蕴（唐代）

大唐三百六十州，我暂放閒乘兴游。瞬息之间知事尽，若论入理更深幽。

共外知识呷清水，总是妄想无骨头。却归东西山道去，不舍因缘骑牯牛。

后望青山平似掌，前瞻汉水水东流。试问西域那提子，遗法慇勤无所求。

自入大海归火宅，不觉乘空失却牛。有人见我归东土，我本元居西海头。

来去自然无障碍，出入生死有何忧。
题龚山人草堂
吴筠（唐代）

世人负一美，未肯甘陆沉。独抱匡济器，能怀真隐心。

结庐迩城郭，及到云木深。灭迹慕颍阳，忘机同汉阴。

启户面白水，凭轩对苍岑。但歌考槃诗，不学梁父吟。

兹道我所适，感君齐素襟。勖哉龚夫子，勿使嚣尘侵。
醉蓬莱
黄庭坚（宋代）

对朝云叆叇，暮雨霏微，乱峰相倚。巫峡高唐，锁楚宫朱翠。画戟移春，靓妆迎马，向一川都会。万里投荒，一身吊影，成何欢意。
尽道黔南，去天尺五，望极神州，万重烟水。樽酒公堂，有中朝佳士。荔颊红深，麝脐香满，醉舞裀歌袂。杜宇声声，催人到晓，不如归是。
黄文若携秦别驾侍儿像见过戏题二绝 其一
周紫芝（宋代）

能事空传王右丞，句如徐庾转难名。明眸正似溪光样，自古无人画得成。
夏中杂兴
陆游（宋代）

处世如灰冷，持心似砥平。
盘餐无宿戒，香火有常程。
樵父供藜杖，陶人售瓦檠。
经旬常苦雨，啸傲送余生。
游龙洞访僧不遇留诗
陶弼（宋代）

一锡游何处，岩端静掩扃。
独寻危石坐，闲把细泉听。
野鼠缘斋钵，山花落静瓶。
斜阳过溪去，回首乱峰青。
任价玉馆东园十题 四可亭
释德洪（宋代）

四注开野亭，面面可人意。我来俯危栏，蹇傲成纵倚。

应接迷向背，转顾风掠耳。邻寺一声钟，墟落孤烟起。
过三十六洞
郑獬（宋代）

苍山连环不断头，溪声绕山无时休。
后溪已穿绿树去，前溪却向山前流。
花竹图
仇远（元代）

梅癯竹润楚兰馨，相约凌波作四清。
最爱此君秋一片，湘江烟火晓初晴。
视师吴淞遂从海艘趋刘家河
陈履（明代）

吴淞江外水连天，独客乘舟思渺然。未向中流论砥柱，且看横海驾楼船。

春风剑倚青冥外，午日尊开白浪前。东望蓬瀛应咫尺，欲招黄鹄访飞仙。
荆溪即事
蔡戡（宋代）

我爱荆溪拟卜居，万家人物在蓬壶。
湖光潋滟新磨镜，山色葱蓬罨画图。
顾渚茶甘风袂爽，石亭梅老月轮孤。
功名已矣君休问，一舸从教寄五湖。
舟中遣兴二首
白玉蟾（宋代）

暮树烟凝翠，秋花雨著黄。
万松罗谷口，一鹤点山阳。
霜叶梦零乱，云山望杳茫。
眼稍林下寺，髣髴数支郎。
种牡丹
曾巩（宋代）

经冬种牡丹，明年待看花。
春条始秀出，蠹已病其芽。
柯枯叶亦落，重寻但空槎。
朱栏犹照耀，所待已泥沙。
本不固其根，境朝谩咨嗟。
偈颂一百六十首
释宗杲（宋代）

处处真，处处真，
尘尘尽是本来人。真实说时声不现，
正体堂堂没却身。
早发寿安次永寿渡
许浑（唐代）

东西车马尘，巩洛与咸秦。山月夜行客，水烟朝渡人。

树凉风皓皓，滩浅石磷磷。会待功名就，扁舟寄此身。
次友人月夜楼上之韵
黄裳（宋代）

满楼清景泻斯干，肝胆初醒世虑閒。谁见谪仙歌与舞，但留诗句落云间。
目则山
高晫（清代）

削出目则山，矗起阿僰部。舍马从步入，路仄足迹聚。

泥湿苔如镜，石锐势若拒。攀援断藤行，数起而数仆。

山脚霞未明，山腰日已午。曲径从今日，草木自万古。

丛丛回寒风，霏霏染翠羽。仿佛露崇冈，蛮营列山坞。

废灶留残烟，道傍拾遗弩。泠然泉声落，似犹杂金鼓。

盘顶云雾开，秀峰若可数。恍惚见吴山，慰此行路苦。

未敢舒鸾啸，恐惊豺虎怒。
墨君十咏·迸石
王铚（宋代）

渭水侯多失旧封，平原池馆乱来空。
青青石上何人赏，孤映暮山风雪中。
元处宗安化簿
宋祁（宋代）

军府沈千奏，边城佐一同。
乡书黄耳远，客爨扊扅空。
怨曙羌笳月，嘶寒代马风。
未应期会急，平日废谈丛。
无梦令·啜尽庐仝七碗
王哲（金朝）

啜尽庐仝七碗。方把赵州呼唤。烹碎这机关，明月清风堪玩。光灿。光灿。此日同超彼岸。
满庭芳 清明日归宁舟中作
华宜（清代）

桃雨流红，柳烟晕碧，一年佳节清明。蓬窗舒眼，更喜值归宁。

梦清亲庭几度，迢迢水、似隔层城。今宵里，牵衣膝下，好话别离情。

心惊。犹记得，争夸玉润，不愧冰清。怎频年毷氉，弹铗神京。

劳我椿萱望眼，门楣上、何日春生。家乡近，劝开眉锁，遥岸啭莺声。
重逢方太古有赠一首
黄省曾（明代）

旷隔金华彦，劳思茂苑春。此逢青眼客，重见白头人。

德隐丹丘凤，名华赤水麟。中林清日月，长与孔郎亲。
闻定相死寇（丙申六月，京口）
杨维桢（元代）

三朝勋旧半雕零，京口雄藩孰老成。
可是叔孙祈欲死，喜闻先轸面如生。
东园草暗铜驼陌，北固潮平铁瓮城。
珍重子仪谁可继，三军气色倍精明。
代九九
元稹（唐代）

昔年桃李月，颜色共花宜。回脸莲初破，低蛾柳并垂。

望山多倚树，弄水爱临池。远被登楼识，潜因倒影窥。

隔林徒想像，上砌转逶迤。谩掷庭中果，虚攀墙外枝。

强持文玉佩，求结麝香缡。阿母怜金重，亲兄要马骑。

把将娇小女，嫁与冶游儿。自隐勤勤索，相要事事随。

每常同坐卧，不省暂参差。才学羞兼妒，何言宠便移。

青春来易皎，白日誓先亏。僻性嗔来见，邪行醉后知。

别床铺枕席，当面指瑕疵。妾貌应犹在，君情遽若斯。

的成终世恨，焉用此宵为。鸾镜灯前扑，鸳衾手下隳。

参商半夜起，琴瑟一声离。努力新丛艳，狂风次第吹。
光禄叶大卿哀词
宋祁（宋代）

偃息朋三寿，生平定四知。
乡人荣衣绣，光禄号能诗。
未赴安车召，遽成埋玉悲。
方珉纪遗受，无诳冢中辞。
梅雨连日首
方回（元代）

蓑笠千村外，乾坤五月中。
若无梅子雨，焉得稻花风。
深贮陂塘满，交流畎浍通。
还知周廩积，敢叹阮途穷。
登郡南楼望山感而有作
王禹偁（宋代）

西接蓝田东武关，有唐名郡数商颜。
二千石尽非吾道，一百年来负此山。
重叠晓岚新雨後，参差春雪夕阳间。
唯供迁客风骚兴，醉望吟看不暂闲。
乳石诗（并序）
程本立（明代）

闻道山中乳窟多，乳泉流出石为窠。
洞门到夜飞蝙蝠，驿路何为载橐驼。
野色忽看新培嵝，水痕犹认旧漩涡。
岂无青髓香如饭，老我黄尘奈尔何？
九华山
郭夔（唐代）

岩翠凌云出迥然，岧峣万丈倚秋天。暮风飘送当轩色，

晓雾斜飞入槛烟。帘卷倚屏双影聚，镜开朱户九条悬。

画图何必家家有，自有画图来目前。
望西山
许丽京（清代）

盘郁群山色，苍茫尽在西。河流穿地出，石势与云齐。

鸾鹤凭虚度，芙蓉入望迷。仙人不可接，上下此丹梯。
庐山杂兴 其四
释道潜（宋代）

星渚江边月已生，石桥归路夜峥嵘。西风散入松千树，翻覆银河秋浪声。
题刘某诗集
林希逸（宋代）

邻居前此未相闻，到手新编喜得君。一事更令人动念，曾吟诗谒网山坟。
易舟泛邗沟有怀来涂
汪梦斗（宋代）

过得淮来便是家，沿流草树尚芳华。幽燕回首黄云外，想见寒风舞雪花。
幽岩禅师真赞
释慧空（宋代）

一字不著划，古锦写回文。寒山指拾得，斗柄插雷门。
圆复师将游四明用道祖韵作诗赠行
葛胜仲（宋代）

禅宗不减宿一觉，文性还同照一遍。哑羊岂是一流人，漆瞳一一岩中电。

机缘未遇閟金提，云水光中挂衲衣。定回时起橐驼坐，秀句一吐胸中奇。

过我郡斋那听去，衮衮谈玄侵日暮。西风吹面作新凉，腾装欲指鄞江路。

一庵钱料山幽深，欲抛印绶聊招寻。倦游归来问无恙，东第飘然正角巾。
酬窦员外郡斋宴客,偶命柘枝因见寄，兼呈张
刘禹锡（唐代）

分忧余刃又从公，白羽胡床啸咏中。彩笔谕戎矜倚马，
华堂留客看惊鸿。渚宫油幕方高步，澧浦甘棠有几丛。
若问骚人何处所，门临寒水落江枫。
为农
陈杰（宋代）

去国已为农，忧时但愿丰。
目光牛背上，世呈草庐中。
绝异炰羔恽，聊如艺黍通。
新来诗亦变，稍稍近豳风。
简徐季益
赵蕃（宋代）

南山最数月台高，曾著能诗何水曹。
略计出山今几载，生令梅赋阙风骚。
五禽言五首
苏轼（宋代）

姑恶姑恶，姑不恶，
妾命薄。君不见东海孝妇死作三年乾，
不如广汉庞姑去却还。
忆秦娥·山瓢饮
许有壬（元代）

山瓢饮。太空为幕云为枕。云为枕。松声万壑，月明风冷。人生未老宜先省。尘寰尽有清闲境。清闲境。孤云野鹤，杳无踪影。
艺堂
郑损（唐代）

堂开冻石千年翠，艺讲秋胶百步威。揖让未能忘典礼，

英雄孰不惯戎衣。风波险似金机骇，日月忙如雪羽飞。

莫怪尊前频浩叹，男儿志愿与时违。
寄怀
林景熙（宋代）

图上追三笑，诗中寄七哀。
孤栖非绝物，多难亦成才。
岁俭米生竹，春寒衣上苔。
不知辽海客，化鹤几时回。
摸鱼儿（肯堂欲惠书不果，借萧彦和梅花韵见意）
王奕（元代）

问梅花、几人邀咏，平生见外骚楚。相思一夜罗浮远，姑射仙姿何处。情未吐。□□□、雄蜂雌蝶空相遇。岁年孰与。叹皓首相看，冰心独抱，谩作广平赋。

黄昏暮。半点酸辛谁诉。寿阳眉恨妖妩。南来北使无明眼，细认杏花真谱。私自语。道消息、孤根还有春风主。启明未举。听画角吹残，马头摇梦，人已山阳路。
八阵碛
苏辙（宋代）

涨江吹八阵，江落阵如故。
我来苦寒后，平沙如匹素。
乘高望遗迹，磊磊六十四。
遥指如布棋，就视不知处。
世称诸葛公，用众有法度。
区区落褒斜，军旅无阔步。
中原竟不到，置阵狭无所。
茫茫平沙中，积石排队伍。
独使后世人，知我非莽卤。
奈何长蛇形，千古竟不悟。
惟余桓元子，久视不能去。
题逸人壁
周弼（宋代）

深僻人稀到，天然野意成。
荷冲崩岸出，草入废泉生。
曝朮充山货，抽茶当地征。
未须寻伴侣，时有自来莺。
对昏镜
唐之淳（明代）

白发新添十数茎，苦为看镜太分明。如今喜得青铜暗，纱帽笼头照不成。
满朝欢
王仲甫（宋代）

忆得延州，旧曾相见，东城近东下住。被若著意引归家，放十分、以上抬举。

小样罗衫，淡红拂过，风流万般做处。怕伊蓦地忆人时，梦中来、不要迷路。
和冬至紫蒙馆书事
苏颂（宋代）

泰畤迎长日，殊方展庆杯。关山厌沙碛，星斗望昭回。

月共寒更永，风随协气来。欲知王历正，候律应孳荄。
和无在悼惠书记 其二
释慧空（宋代）

忆昨同渠离汝水，而今先我至天台。后生乍转通身句，悔不当初与道来。
题直舍壁
陆游（宋代）

文书那得废哦诗，羞作群儿了事痴。
付与後人评此老，一丘一壑过元规。
秋夕不寐二首 其二
杨万里（宋代）

夏热通宵睡不成，秋凉老眼又偏醒。窗虚月白清无梦，却为西风数漏声。
登齐云亭
宋祁（宋代）

少城西北最高处，凭槛极眺襟怀开。
糢糊烟树鸟边静，突兀云山天外来。
归樯栉栉逗淮浦，凉飔猎猎生岩隈。
虽非吾土信云美，伴客留连倾一盃。
送赵大参之浙江
薛瑄（明代）

浙右新参拜天宠，赵君籍籍声名重。晓辞仙仗出都门，骅骝塞道香尘拥。

交游送别情何多，离筵正值东风和。山光入坐水侵席，柳条弄色花满柯。

花前罢酒官桥远，潞水开帆驿程转。九重金阙尚驰情，千里吴山行在眼。

吴山自昔称繁华，居民比屋过万家。西湖烟净拭明镜，海门潮起翻银沙。

复有孤山号清境，清溪浅露疏梅影。处士不作封禅书，节与孤山共高耸。

大藩形胜甲南东，好山不尽湖江重。薇垣轩豁挹清气，使符出入宣皇风。

皇风正是全胜日，圣明侧席求贤急。方期礼乐过百王，直使仁恩涵八极。

赵君好体轩尧心，嘉禾莫使蟊蠹侵。旬宣他日有成绩，策勋还作商家霖。
次韵蜀人李施州芾端午
许月卿（宋代）

对时思故国。客里厌南音。
同谷凄凉恶，三闾感慨心。
赐衣聊杜句，要艾孰骚吟。
莫说成都景，岷峨秋满襟。
破冢二首
王安石（宋代）

埋没残碑草自春，旋风时出地中尘。
墦间夜半分珠玉，犹是当时乞祭人。
和高守无隐官闲即事
王之道（宋代）

谁怜村落笑歌稀，全把茶瓯当酒卮。
枯槁又经三月雨，穷愁聊酒一篇诗。
窗间远岫青千叠，楼外长天碧四垂。
何日获陪文字饮，欲翻妍唱入新词。
省事
陆游（宋代）

车马声都绝，比邻迹亦疏。
浅倾家酿酒，细读手钞书。
薄饭惟羹芋，闲游不借驴。
有时还自笑，省事更谁如？
樗翁朱安叔下省
李龏（金朝）

真儒方进用，春榜又遗贤。时屈道终在，才高人共怜。

休疑考官眼，且结作诗缘。桃李东风外，身闲却是仙。
新滩三首
李流谦（宋代）

蜀船南来去未休，吴船西上到沙头。
人生能著几两屐，三峡风烟替往愁。
踏潮歌
刘禹锡（唐代）

屯门积日无回飙，沧波不归成踏潮。轰如鞭石矻且摇，

亘空欲驾鼋鼍桥。惊湍蹙缩悍而骄，大陵高岸失岧峣.

四边无阻音响调，背负元气掀重霄。介鲸得性方逍遥，

仰鼻嘘吸扬朱翘。海人狂顾迭相招，罽衣髽首声哓哓。

征南将军登丽谯，赤旗指麾不敢嚣。翌日风回沴气消，

归涛纳纳景昭昭。乌泥白沙复满海，海色不动如青瑶。
七月己未恭接诰命
陈璋（清代）

少作贫家妇，归宁更不归。九京加翟茀，六月感牛衣。

故镜照颜惨，宵灯入梦稀。此生同穴誓，何日重相依。
闾里为消肠酒歌
佚名（魏晋）

宁得醇酒消肠。不与日月齐光。
虞美人（酬卫卿弟兄赠）
葛胜仲（宋代）

三年曾不窥园树。辛苦萤窗暮。怪来文誉满清时。柿叶书残犹怪、日临池。

春秋新学卑繁露。黄卷聊堪语。家人不用寄龟诗。行看升平楼外、化龙归。
暮春龟堂即事四首 其二
陆游（宋代）

踯躅花开照眼明，缓扶藤杖绕廊行。流年又见一春过，苦雨略无三日晴。

觅句未应妨熟睡，漱泉聊足解馀酲。鹿麛雉子常追逐，谁识山翁及物情。
次韵林寺簿立冬日斋祠精进寺
史浩（宋代）

篮舆忽得到林间，飞鸟翩翩相与还。俎豆欲严来日祭，轩窗聊共此时閒。

芬敷残菊添秋色，摇落苍梧见远山。夫子肝肠真锦绣，归途新句已班班。
禅人写真求赞 其四十
释正觉（宋代）

风日面皮，秋山眉目。闲情肖水云，野性从麋鹿。憨憨少室九年，草草曹溪一宿。

穷根彻源，出髓敲骨。明回老兔宫，冷下苍龙窟。诸人名邈兮摇手未然，万象森罗兮点头具足。
临江仙·睡过花阴一丈
刘辰翁（宋代）

睡过花阴一丈，愁深酒力千钟。

梦魂不得似游蜂。瓶花无密约，到处自神通。

天上西湖似锦，人间骄马如龙。

今年不与去年同。飘零终不恨，难与故人逢。
归田自述 其二
刘秉璋（清代）

望见蓬庐喜欲颠，弟兄慰问笑喧阗。豪赀富拥书千卷，醉态狂歌诗一篇。

清白差堪贻子姓，烧丹何必学神仙。兴来沽酒招朋好，斫脍烹雌足俸钱。
游洞霄
馀杭令（宋代）

野服萧萧款翠微，虚亭高敞射晴晖。
仙归洞府云烟静，春入名山笋蕨肥。
缓饮壶觞聊自适，暂指朱墨便忘归。
何时罢脱利名去，始悟人间万事非。
次韵王似之过天台
左纬（宋代）

彩旆摇霜宿鸟惊，旋将疾苦问民情。从容会历三台遍，謦欬先看数路清。

红日尽头思玉阙，赤霞深处见瑶京。信知子晋真苗裔，仙籍还居第几名。
予三十年前为宿州教授今涂次见诸生一二人
晁说之（宋代）

沧海枯来失夜光，泰山走去误朝阳。
可怜憔悴苍颜客，曾是呻吟黄卷郎。
招友人归隐行
叶颙（元代）

中郎一绝爨下音，流水无思山无情。仲尼一为麟后尘，乾坤日无无光明。

圣贤自古多轗轲，吁嗟吾子难独鸣。青山虽贵何足钦，黑貂未敝君休惊。

片言不用脱屣去，富贵于我浮云轻。日饮一瓢岂予辱，日餐万钱非我荣。

进退于道苟无愧，对人何必面发赪。幸有浮蛆之桑落，为君斟酌平生诚。

幸有栖鸾之桐木，为君弹出无弦声。一弹石涧漱寒玉，再弹满耳松风清。

酒酣更鼓三五曲，鱼龙鼓舞波涛萦。男儿出处须磊落，肯同儿女徒营营。

麻鞋布衲见天子，谁能干谒公与卿。指踪利害谈世事，坐令海内皆升平。

不将归卧南山阴，荷衣未必输尘缨。青山绿野总旧物，白鸥玄鹤皆昔盟。

上饮千寻之涧瀑，下采百岁之春英。食之不饥复不老，永为终古天地精。

斯言虽鄙倘见听，便当尽决沧浪之水，洗净平生不朽无用之虚名。
续梅花百咏 其九十 乍开梅
陶德勋（清代）

谁将消息报春光，昨夜庭前忽有香。可是枝间初破玉，蓦然帘外露新妆。
游荆溪
严维（唐代）

铜官之山溪水南，周处庙前多夕岚。看捲云帆歌白苧，劝尝春酒破黄柑。

长林独往谁能觅，幽事相关性所耽。若欲避喧那畏虎，尚从地主结松龛。
赠道者
张蠙（唐代）

得道疑人识，都城独闭关。头从白后黑，心向闹中闲。

饥渴唯调气，儿孙亦驻颜。始知仙者隐，殊不在深山。
题米南宫云山图
蒲庵禅师（明代）

南宫米黻生殊方，驰名画史妙莫当。
墨云翻空太阴黑，功夺造化开微茫。
酒酣放笔情烂熳，爱写长林带溪岸。
昆仑移得毫芒间，数点浮云落天半。
鸭嘴滩头沙浦通，鲤鱼浪飒苔花风。
山腰路险不可屐，飞瀑倒挂青天虹。
我忆南游溯湘沔，七十二峰长对面。
赤壁山高看洞庭，一道澄波泻秋练。
人生谁无丘壑怀，可奈尘土羁长才。
子陵不遇刘文叔，钓台未必高云台。
展图颇识旧行处，仿佛微钟隔烟树。
荒尽菱租老未归，寄书欲问沙头鹭。
水龙吟·花骢柳外频嘶
陈德武（宋代）

花骢柳外频嘶，使君底事拼人去。圮桥风月，睢陵桃李，几回良遇。我待君来，他催君去，谁留君住。想尊空北海，诗成东阁，这都是、欢娱处。宝月才圆又缺，况人生、会难离易。驭风无计，缩地无术，问天无语。枯海为炉，赭山为炭，尽烧愁绪。把一心天地，一家南北，此身堪寄。
送诸方行化 其三
释守卓（宋代）

火里生莲世岂知，入廛须是丈夫儿。毗耶老汉如相扣，报道年来眼搭眵。
郴江百咏并序·会胜寺
阮阅（宋代）

灵寿山前古梵宫，粥鱼斋鼓白云中。
衲僧若会蒙泉意，竟与曹溪一径通。
苕霅歌
释文珦（宋代）

昔闻两溪水色异，苕清霅浑犹渭泾。
又闻发源自天目，悬高坠峻如建瓴。
日夜滚滚流不止，尽过白蘋红蓼汀。
流入太湖不复辨，挹之但闻鱼鳖腥。
堪笑人生亦如此，百年汲汲劳其形。
到头富贵亦何用，一卧泉下无由醒。
争似渔翁扁舟独往最脱酒，七十二峰相对长青青。
送岑著作
苏轼（宋代）

懒者常似静，静岂懒者徒。
拙则近于直，而直岂拙欤。
夫子静且直，雍容时卷舒。
嗟我复何为，相得欢有余。
我本不违世，而世与我殊。
拙于林间鸠，懒于冰底鱼。
人皆笑其狂，子独怜其愚。
直者有时信，静者不终居。
而我懒拙病，不受砭药除。
临行怪酒薄，已与别泪俱。
后会岂无时，遂恐出处疏。
惟应故山梦，随子到吾庐。
西江月·赠南郑彭翼仲，调寄西江月
王照（宋代）

咫尺仙源有路，此中人不知秦。数家临水自为邻。

三斗俗尘扑尽。

莫说蒹葭倚玉，忘形尔我无分。绿杨宜作两家春。

沾得流风余韵。
题孙彦学所藏江贯道清江泛月图
谢应芳（元代）

吾闻老郭之传许与江，山水绝笔称无双。此图夜景江所作，仿笔秋声动林壑。

长江澄澄月在水，远山苍苍树如蚁。如此江山夜放舟，若人真是逍遥游。

尔来一百四十载，陵谷变迁图画在。世无苏李两诗仙，赤壁采石俱萧然。

老夫此兴固不少，解裘亦足酤清醥。出门有碍行且休，不如烧香看画楼上头。
湖寺上方通玄峰顶
释文珦（宋代）

峰顶非人世，青山满目多。
塔层侵树影，钟响度湖波。
心外元无境，诗成亦是魔。
禅翁清净耳，浑不听笙歌。
题朱锐雪景册
杨皇后（宋代）

雪吹醉面不如寒，信脚千山与万山。
天甃琼阶三十里，更飞柳絮与君看。
绍兴祀高禖十首
佚名（隋代）

有奕禖宫，在国之南。
坛壝既设，威备孔严。
登祀济济，神兮顾瞻。
佑我皇祚，宜百斯男。
春日承郭陈袁王四翁丈邀饮龙津飞云园林 其一
王弘诲（明代）

蓬岛尘嚣隔，云林锦绣丛。暝藏留树雾，香引出花风。

盘谷家移近，浮丘路可通。五仙当日聚，消息许谁同。
过荒村有所忆
米调元（清代）

春野旷无际，兴来惟独行。偶经流水径，时听落花声。

草宿田庐换，云浮身世轻。机心息已久，麋鹿不须惊。
章靖冯公哀词
宋祁（宋代）

风旌引素辕，歌紼远犹喧。
此路成千古，何人叹九原。
未亡钟淑俪，不朽寄空言。
兄子今为后，春秋无馁魂。
次韵张济川夜雪二首
李若水（宋代）

天公应恐点琼葩，先遣飞廉卷恶沙。
才短谬将身许国，岁寒还是客成家。
故乡亲友驰清梦，老境文书眩碧花。
须信玉妃仪卫肃，砌蛩庭鹊静无哗。
杂兴
方一夔（宋代）

溪上寒窗面绿漪，孤踪漂泊渺天涯。愁听火令抛长檠，醉折花筹记小诗。

莺语难寻春去处，乡心偏等梦回时。文章满腹知何用，落得奔波两鬓丝。
书刘景文左藏所藏王子敬帖
苏轼（宋代）

家鸡野骛同登俎，春蚓秋蛇共入奁。
君家两行十一字，气压邺侯三万签。
次韵赵积中慈湖即事
王之道（宋代）

平生可惯偿诗债，追骥疲驽况加怠。
不妨对客自挥毫，文社於今有淮海。
清明日仲永游荐福先秋亭晚过芝山他日有坐客献诗者仲永见率同和
彭汝砺（宋代）

行背林梢转水湾，乐游与物共安闲。旌旗影散烟波上，金竹声流岛屿间。

宿雨未乾花焰焰，晨风不动鸟关关。久晴见说春尤好，何日重来访旧山。
晓起
程俱（宋代）

霜林一望极空寒，晓鼓催人觉梦残。黄雾带晴江渺渺，劲风翻影露漙漙。

香飘引篆新添火，发密胜簪慢整冠。藏拙懒便惟少事，兴来闲借远山看。
减字木兰花 过惠山九华庵 系某氏废园
陈维崧（清代）

石蹲奇兽，兀奡玲珑真险秀。涧束春罗，窈窕空明足淡沲。

閒庭谁到，只许碧空悬冷瀑。些事消魂，剩有秋千断板存。
唯天有二气
邵雍（宋代）

唯天有二气，一阴而一阳。
阴毒产蛇蝎，阳和生莺凰。
安得蛇蝎死，不为人之殃。
安得凤凰生，长为国之祥。
水茶磨
释心月（宋代）

机轮瞥转已多时，苦漏分明只自知。
辘辘放身随浪辊，傍观赢得眼如眉。
虏中作四首 其二
刘跂（宋代）

甘作河南犬，休为燕地人。举能羞石晋，谁复怨嬴秦。

地扼辽东海，星占析木津。悲伤此邦旧，会遣一朝新。
寒夜作
揭傒斯（元代）

疏星冻霜空，流月湿林薄。
虚馆人不眠，时闻一叶落。
登青州北城楼
安致远（清代）

广固雄图揽胜过，万峰飞瀑泻长河。时清鼓角秋全静，地近烟岚雨易多。

石柱鳌吞翻地轴，铁幢龙怒起盘涡。千家市逐浮槎尽，祇有西风吹逝波。
题王若水画翎毛二首 其一
张昱（元代）

喔喔雄鸡趁晓光，岂同雌雉在山梁？云中鹰隼无虚爪，羽翼低飞好自防。
题二难纪奇卷赠潘云山公袒之昆阳
李学一（明代）

郊原久烽火，四野何萧索。畴堪倭更来，虔刘恣凶虐。

碣石已屠城，平山复残爚。闯迫惠城东，公私俱惊愕。

督府镇鹅阳，征兵连负郭。进战未有期，内变复中作。

叛卒讧糜沸，反戈事剽掠。主将已见戕，复赴潘侯幕。

执侯质倭夷，共缔攻城约。我侯了不惊，胸襟何磊落。

兵刃谁能加，忠信驯鲸鳄。一朝反间行，叛徒俱受斫。

万姓已阽危，幸免填沟壑。生全谁之功，日远愈炤焯。

倭夷嗣殄灭，无恙侯如昨。忠义神所歆，固令脱锋锷。

朝宁重贤能，领兹专城托。昆阳宠命新，蛮方待经略。

膏车赴滇南，行李惟空橐。嗟余本疏庸，辱侯情匪薄。

念侯日将远，寸衷孰云乐。愿言崇令德，勋业标麟阁。
杂诗
苏轼（宋代）

昔日双鸦照浅眉，如今婀娜绿云垂。
蓬莱老守明朝去，肠断帘间綷縩时。
生查子
朱淑真（宋代）

寒食不多时，几日东风恶。无绪倦寻芳，闲却秋千索。

玉减翠裙交，病怯罗衣薄。不忍卷帘看，寂寞梨花落。
荀伯玉闻青衣小儿语
佚名（隋代）

草中肃。九五相追逐。
和叔夏视获三首
胡寅（宋代）

天赐丰年岂不时，闵公荒度效徂岐。
经丘烈日能焦扉，独夜秋风已泛帷。
岂愧石兄推竹弟，聊斟杜酒破张梨。
过门若有樊迟问，老子於中正遍知。
次韵林褎然知县留题筠庄因寄之二首
李弥逊（宋代）

何人着脚傍岩幽，好事无过竹务猷。
妙语径追盘谷序，轻舟独信剡溪流。
牛刀小试知多暇，鹤板迟来坐不谋。
欲寄一行安否问，朔风羁雁正淹留。
栗里华阳窝辞 其一 栗里花药
王质（宋代）

花药之列，无先我梅。宜江宜山，最宜幽溪。其次桃李，色香俱美。

难哉李孟，诸君之子。在我窝兮不欲稀，舍南舍北多令姿，足未出门心已归。
如梦令 春后寒雪不已
王夫之（明代）

粟起镜中珠饱。光射窗中花扰。消遣一衰翁，鳊项缩来欲槁。

休恼。休恼。昨夜春山先老。
和延州三咏·八览亭
宋祁（宋代）

亭轩入空碧，极眺烦虑开。
汉树有葱蒨，陇云多徘徊。
游罗汉寺
缪琏（明代）

溪南有禅寺，此地古来幽。未问三生话，先寻半日游。

山林红树晚，池水白莲秋。聊尔题诗句，安能占上流。
六十五岁新正自贻
邵雍（宋代）

予家洛城里，况在天津畔。
行年六十五，当宋之盛旦。
南园临通衢，北圃仰双观。
虽然在京国，却如处山涧。
清泉篆沟渠，茂木绣霄汉。
凉风竹下来，皓月松间见。
面前有芝兰，目下无冰炭。
坐上有馀欢，胸中无交战。
冬夏既不出，炎凉徒自变。
荣辱既不入，富贵徒自衒。
恶闻人之恶，乐道人之善。
不行何趑趄，勿药何{左目右冥}眩。
谁谓金石坚，其心亦能断。
谁谓鬼神灵，其诚亦能贯。
金刚随机无尽颂 其三 一体同观分第十八
释印肃（宋代）

直须全五眼，私业无家产。天地也不知，莫怪渠侬懒。
池上
宋祁（宋代）

晚瞩西池上，池清暑气微。
云烟互明灭，蒲荇两因依。
戏鰋来无定，眠凫久自飞。
纷吾刀笔虑，逢此憺忘归。
离山阳戏次庭藻韵简叔异二首 其二
周孚（宋代）

去日寒亭尚有梅，归来已过海棠开。叩门剥啄家人笑，惊怪安西老友回。
小重山令（赵郎中谒告迎侍太夫人，将来都下。予喜，为作此曲）
姜夔（宋代）

寒食飞红满帝城。慈乌相对立，柳青青。玉阶端笏细陈情。天恩许，春尽可还京。

鹊报倚门人。安舆扶上了，更亲擎。看花携乐缓行程。争迎处，堂下拜公卿。
涉园歌
释今覞（明代）

少年抗志羡羲农，北窗一枕淩高风。近来庐岳恣游屐，爱杀灵运读书石。

走尽天涯返岭南，闻说新兴有老憨。自爱蒋生三径僻，不辞五岳向平贪。

晒书白眼意落落，衔杯皓首发鬖鬖。见我捧腹大吟笑，携我散步金鱼潭。

何处琴声唤鱼出，梧叶青青阴白日。碧池破碎花影移，高高亭上柳花溢。

为我自诵游山诗，愿得游山年百一。又云我死名山中，碑题某人某日卒。

身既死矣安用名，荷锄饮酒笑刘伶。刘伶饮酒不拚命，死后未肯忘其形。

公不忘形应不死，昨夜惊闻猿鹤语。山灵引例作移文，百岁名人放归里。

我亦从容许猿鹤，誇公诚有好丘壑。凉于水处宽衣裾，陈搏梦里华胥国。

几一张，琴一床，壁上题诗三两行。万里山川在跬步，涉园何必让柴桑。

五男儿并列阶墀，一齐歌舞学斑衣。不费篮舆过篱菊，虽无五岳亦便宜。

我言此事正公意，恰被老僧窥破矣。犹言矍铄走康庄，潘公南圃誇高趾。
咏石七首 其五 剑石
陆深（明代）

葛陂化为龙，八公亦鍊石。借身远报雠，凝血今成碧。
无题二首
连文凤（宋代）

华毂高轩傲世尘，一枝筇竹喜相亲。
精神我愧鸿都客，甲子谁同绛县人。
悠远山川终古在，鲜妍花草逐时新。
故交霜叶凋零尽，欲话当年记不真。
赋眼昏
舒岳祥（宋代）

不为吟哦苦苦频，老逢忧患损精神。
见人依约近方省，认字微精久未真。
漠漠江山浑水墨，冥冥草树隔烟尘。
何人解呪杨枝水，洗净从前业障因。
送王阳明谪官龙场驿
杭淮（明代）

白日野中微，浮霾结朝阴。送子远行役，踯躅伤我心。

岂无良朋远，不如子同音。寂寞投穷荒，谁能念浮沉。

愿为双玉轸，相随丽瑶琴。
题罗亨祖丛菊隐居
刘克庄（宋代）

令君抱送当秋晚，手种寒葩占断清。
伯始厚颜贪饮水，灵均满断饱餐英。
要须晚节分香臭，宁与朝华角悴荣。
父老方夸琴调古，未应高兴慕渊明。
乍晴二首 其二
张耒（宋代）

虹长饮雨川无滴，蘋末生风沼有波。一扫烟云不知处，夜天如水泻银河。
所感
方回（元代）

生涯今尔许，心悔旧为邦。
老合营埋穴，贫犹买酿缸。
山行怜瘦马，昼诵喜晴窗。
忽欲翩然去，风帆泝九江。
读古德传八首 其五
释德洪（宋代）

瘦行清坐老垂垂，栗色伽梨取次披。岩壑形骸虽可画，烟霞痼疾不须医。
灰心
方回（元代）

志大终痴拙，年衰合老成。
口无谈世事，身不要时名。
偶后诸人死，犹余几日程。
灰心良已是，拊髀未须惊。
蝶恋花·八九十翁嬉入市
刘辰翁（宋代）

八九十翁嬉入市。把菊簪萸，共说新篘美。何以祝公千百岁。寿潭自酌花间水。白鹭沉沉飞复起。杜老江头，不恨秋风里。欲种蟠根天上李。三千年看青青子。
过仙山咏孙松磵新庵
陈著（宋代）

雅怀欲友汉刘樊，巧筑屠苏压大兰。
檐宿白云山气重，门无赤大树阴寒。
少年自得老成趣，危世谁如肥遁安。
不界黄尘从扰扰，不妨高枕梦邯郸。
偈
释宗演（明代）

猴王久受幽沉苦，法力冥资得上天。
须信自心元是佛，灵光洞耀没中边。
赋得花朝遇雨
范景文（明代）

春阴偏是趁今朝，妒暖余寒尚自饶。
花意如人初中酒，柳容似自未舒条。
踏青游屐方微湿，听雨吟魂却暗销。
烟裹空濛飞翠冷，总无红紫亦堪描。
挽宋显夫
刘闻（元代）

广阳帝王都，生才总豪杰。宋氏产凤毛，颉颃丹山穴。

大宋掇伦魁，千里誇汗血。挺挺庙堂具，自方稷与契。

小宋踵而生，抱才不屑屑。锦肠浣尘土，出语必清绝。

长公早厌世，士类增哽咽。赖有夫子贤，词林绍风烈。

吹篪发高响，掉鞅追往哲。特起步生云，屡空心如铁。

岌岌柱下冠，皇皇使者节。归弘虎闱讲，进造玉堂列。

自我初识君，交情何茂悦。往来几廿载，相视无冷热。

昨者纂三史，君名班马揭。走也徵自南，斐焉承乏缺。

停觞话宿昔，握手惊老拙。知君众人中，于我常念切。

过江宋史繁，纲领君自挈。是非有不齐，资君一言决。

可怜朱墨烦，易致精力竭。蹉跎齿未暮，浩荡髯已雪。

偶成三日阔，忽报二竖孽。问安榻频造，伏枕气就薾。

朝看戏彩郎，日夕拥衰绖。哀哀浮世梦，奚翅剑首吷。

人生无万全，赋予有更迭。古来贤达士，几人享期耋。

想君乘云气，英爽不变灭。往□见九泉，谁能久离别！
宴光璧殿咏遥山灯诗
陈叔宝（南北朝）

照耀浮辉明，飖遥落烬轻。枝多含树影，烟上带佩生。

杂桂还如月，依柳更疑星。园中鹤采丽，池上凫飞惊。
和太师相公重九日宴府僚之什
文彦博（宋代）

不独龙山胜致全，黄枢开宴尽时贤。风回绮席鸾觞泛，日上彤襜虎幄鲜。

陶菊香浓侵玳押，吴歈声缓倚鹍弦。云笺一幅西园什，如听钧韶下九天。
和李左藏荔支
袁燮（宋代）

姑射山中冰雪姿，凛然标格欺寒威。
一经蒙庄品题后，使人起寒如宾尸。
仙风道骨今何有，韶颜丰颊夸绝奇。
闽中有美信姝丽，衣被五色光参差。
荧粕已讶色夺目，柔滑更喜香浮肌。
天工著意破炎毒，故遣佳实生繁滋。
旨哉悦口众所嗜，岂闻来去分招麾。
其他所产亦有取，游女敢自同宫妃。
我家甬东萃闽舶。胜事屡入骚人辞。
有时根拔信宿至，负枝露叶殊未衰。
杂然红绿间陈紫，图牒所在生致之。
始知河豚与江柱，诗人取譬聊滑稽。
宾朋恣食水晶颗，残膏賸馥沾群儿。
年来吏役困奔走，此志不展常低垂。
轻红酽白不易得，西风每起莼鲈思。
忽蒙杰句警偷懦，一先尘虑忘渴饥。
此中滋味甚不薄，吾曹哜嚅当及时。
挥毫咏物聊复尔，相待莫负平生期。
奉和鲁望闲居杂题五首。寺钟暝
皮日休（唐代）

百缘斗薮无尘土，寸地章煌欲布金。

重击蒲牢唅山日，冥冥烟树睹栖禽。
故经略华文赵郎中崇宪挽章三首
曹彦约（宋代）

国是归宗相，儒科看嫡传。
与时常落落，持论极拳拳。
柄用无韩范，师承有涧瀍。
衣冠何足论，父子世称贤。
奉酬袭美苦雨四声重寄三十二句。平去声
陆龟蒙（唐代）

乌蟾俱沈光，昼夜恨暗度。何当乘云螭，面见上帝诉。

臣言阴云欺，诏用利剑付。回车诛群奸，自散万籁怒。
乞笛竹栽於李少保宅
邵雍（宋代）

浪种闲花占地生，未尝容易暂留情。
奈何苦爱凌霜节，况是犹留缕管名。
待凤至时当有实，学龙吟处岂无声。
幽人愿乞数枝种，得自君家又更荣。
逢吕上山人
刘得仁（唐代）

尘里正愁老，相逢眼益明。从前枉多病，此后鲜疏名。

古柏今收子，深山许事兄。长生如有分，愿逐到蓬瀛。
熊校尉挟名画来兴得官辞归
陈杰（宋代）

同是饮玻人，均为骑鹤身。
我无钱使鬼，君有画通神。
客梦黄粱熟，边愁白发新。
归帆过鸥社，为拂钓蓑尘。
沁园春·天遣东皇
佚名（宋代）

天遣东皇，来庆诞辰，和气先回。趁未将风月，平分八桂，且垂弧矢，相映三槐。歌遏行云，舞萦回雪，不比常年寿宴开。有贤守，送三千乐指，环侍金罍。文章政事奇哉。曾飞舃双凫天外来。便合除之六察，少旌最绩，何为别驾，暂屈长才。尚亿传家，行将跨灶，岂但侯藩与外台。称觞看，灵龟支坐，老鹤眠阶。
汉宫春·着破荷衣
赵汝茪（宋代）

着破荷衣，笑西风吹我，又落西湖。湖间旧时饮者，今与谁俱？山山映带，似携来、画卷重舒。三十里，芙蓉步障，依然红翠相扶。
一目清无留处，任屋浮天上，身集空虚。残烧夕阳过雁，点点疏疏。故人老大，好襟怀，消减全无。慢赢得，秋风两耳，冷泉亭下骑驴。
张子为园林八咏 其八 曲塘
孙觌（宋代）

一曲清深五月寒，不知中有老蛟蟠。雷挝半夜惊飞去，已见天南九万抟。
采桑子·芦鞭坠遍杨花陌
晏几道（宋代）

芦鞭坠遍杨花陌，
晚见珍珍。
疑是朝云，
来作高唐梦里人。
应怜醉落楼中帽，
长带歌尘。
试拂香茵，
留解金鞍睡过春。
灵岩行
杜钦况（宋代）

山回路疑绝，林深秘岩扃。凿翠出金碧，开轩列云屏。

希有昔成道，久矣斯岩灵。法定卧苍壁，白日穿空明。

令威指泉窦，一凿秋寒澄。定水供万众，不缩亦不盈。

如公禅宗秀，于世本无营。聊为出山云，乘风无纵横。

坐令多宝藏，百神转雷霆。夜月啸彫虎，玉匣开晶荧。

笑指八解池，外流中不倾。何必空山雷，始悟物我情。
采石峨嵋亭登览赠翰林张唐公
郭祥正（宋代）

巨舟发长溪，箫鼓奏云汉。史君领宾从，险绝穷壮观。

逶迤转沧洲，稍泊大江岸。前登千丈峰，万里瞰瀰漫。

峨嵋耸双碧，斩斩天堑断。谁驱六龙辔，事逐孤烟散。

如闻限南北，谬彼曹公叹。宁知真人兴，遐徼服辉焕。

僭王苟馀息，窘束若鼠窜。虹蜺渡戈甲，雷雨洗屯难。

石根有遗迹，俯首想神算。承平逾百年，针砭决痈𤴯。

幸兹国老贤，州事无留断。披榛构危亭，突兀出天半。

乐成须吾曹，啸咏争璀璨。天空纤霭没，川动日华乱。

群鸥或飞舞，缟练遗片段。归艎鲸鬣摆，渔火星点灿。

灵犀安用燬，神理幽可赞。翻思袁谢辈，道贵一以贯。

遇古名空传，逢今岁非晏。我公神采莹，皎皎白玉瓘。

言词珠内掷，肝肾锦绣烂。平生存至诚，许与比象彖。

况当仙府间，长谣愈华奂。原原无根涯，天马脱羁绊。

顾予亦何人，勇和不知偄。譬彼禽之雏，敛翼自投弹。

饮阑记名姓，会稽妙挥翰。滑磨青瑶碑，八法素常按。

点画犹生成，霜池聚鸿雁。千载期弗讹，鉴赏永传玩。

盛事难再并，月上归兴逭。
湘潭别兄云心
陈起书（清代）

双鸟辞故山，来向衡阳飞。天寒夜悲鸣，及此当乖离。

离家远行役，叶落辞其枝。赖有平生亲，可以慰中怀。

胡为见遐弃，独寻向路归。君归奉庭闱，予独泣路歧。

浮云异乡县，执手乃在兹。人生天地初，游鱼出深池。

气化日以薄，年命日以衰。冥冥无所终，悠悠复何思。
山中雪
释文珦（宋代）

中宵霰雪零，寒气晓来凝。
崖树当中折，山池到底冰。
芎糜强食肉，松炎胜添缯。
篱户牢关上，何人哕得譍。
睡起
张孝祥（宋代）

睡起有佳声，萧萧竹间雨。蒿庐澹无营，一榻不受暑。

微飔入牖来，唤起香中缕。抚卷忽超然，空梁走饥鼠。
上林八景 其八 古渌浮蓝
冯德让（明代）

今古滔滔一脉流，星移月换几经秋。拖蓝拽绿无穷趣，渔父西岩自白头。
次韵答常甫世弼二君不利秋官郁郁初不平故予诗多及君子处得失事
黄庭坚（宋代）

鹏翼将图南，垂天上扶摇。飞飞寻常閒，深树乘风蜩。

大观与小寻，从事不同条。扬雄老执戟，金张珥汉貂。

松柏有本心，蒲柳望秋凋。久矣结舌瘖，狂言始今朝。

崔王两骥子，神俊万里超。惊人吐嘉句，拔俗振高标。

频来草玄宅，共语清入寥。处己愿如舜，致君敢不尧。

回观势利场，内热作惊潮。趋时愧才全，傲世乃士骄。

二生浪许可，弹炙则求鸮。围棋饭后约，煨栗夜深邀。

尔来数到门，玉趾不惮遥。相期淡薄处，行乐亦云聊。

甘泉沸午鼎，茗椀方屡浇。昏鸦相送归，风枝撼调调。

男儿强饮食，九鼎等一瓢。富贵但暂热，名声适为妖。

世事寒暑耳，四时旋斗杓。勿学怀沙赋，离魂不可招。
次令衿游玉壶高咏十绝·对换
席羲叟（宋代）

绝景频因警句夸，莫传俚耳便纷拿。
须知味道耽岩穴，志意难将富贵加。
借榻竹庵
陈翊（唐代）

短筇穿秋云，杳蔼杂雨意。
林梢响脱叶，虹影挟夕霁。
安栖一枝禅，静寄三径地。
青薜蟠弱龙，紫栗缩寒蝟。
游息屏百营，偃仰得佳睡。
靖惟天地间，岁月脱如蜕。
三彭伐一真，六凿纷小智能。
居然蜗战欠，在处牛穿鼻。
驱驰赤白丸，百年等儿戏。
岂知闲中天，意到即超诣。
灯光续佛照，石响清夜气。
愿言住庵人，万事付衲被。
食肉尸陀林，渠自有正味。
但怀不退转，便到佛地位。
请参诗中禅，一语当千倡。
偈颂一百五十首
释心月（宋代）

不见一法在门外，平地无端自活埋。
若是金毛师子子，急须移步入门来。
西江月（赏梅）
王之道（宋代）

雪后千林尚冻，城边一径微通。柳梢摇曳转东风。来看梅花应梦。

酒面初潮蚁绿，歌唇半启樱红。冰肌绰约月朦胧。仿佛暗香浮动。
春夏之交衰病相仍过芒种始健戏作
陆游（宋代）

药里关心百不知，可怜笔砚锁蛛丝。
倒壶犹有暮春酒，开卷遂无初夏诗。
户外逢人惊隔阔，灯前顾影叹支离。
痴顽未伏常愁卧，鼓缶长谣乐圣时。
撤棘后过东华门避肩舆呵导者
区怀年（明代）

十载穷经涨海滨，角巾愁色带缁尘。方惭要路无知己，不信清时有逸民。

阙下晚传青盖拥，仗前寒映紫貂新。逡巡试问遮呼卒，道是京营中贵人。
寓叹
陆游（宋代）

老生读书百绝编，日晏忘食夜废眠。
孝经一生行不尽，况有六籍陈吾前。
华轩玉食非素愿，广厦高墉实邮传。
经营归计笑时人，我老但须书数卷。
江城子·髻鬟狼藉黛眉长
韦庄（唐代）

髻鬟狼藉黛眉长，出兰房，别檀郎。角声呜咽，星斗渐微茫。露冷月残人未起，留不住，泪千行。
翠陪方何诸人后庵谢客纪事
王洋（宋代）

后山客馆报聘礼，野寺僧瓯当酒茶。
云未散屯知候雨，溪唯贪涨不容沙。
草间翁仲今尘迹，雪后江梅是故花。
一扫穷愁无不足，方知谋醉是生涯。
乳燕飞（汪子感秋，采楚词，赋此）
汪莘（宋代）

去郢频回首。正横江、荪桡容与，兰旌悠久。怅望龙门都不见，似兰长楸孤负。念往日、佳人为偶。独向芳洲相思处，采苹花、杜若空盈手。乘赤豹，谁来后。

云中眼界穷高厚。览山川、冀州还在，陶唐何有。木叶纷纷秋风晚，缥缈潇湘左右。见帝子、冰魂厮守。应记薰弦相对日，酹一杯、太乙东皇酒。问此意，君知否。
义宁产莼菜中秋大熟副以六绝送杨伯子
曾丰（宋代）

秋行春令气犹凝，柳曳寒丝软蘸冰。
又似瑶池乐棚下，鬼工遗落水晶藤。
携妓乐游张山人园
苏轼（宋代）

大杏金黄小麦熟，堕巢乳鹊拳新竹。
故将俗物恼幽人，细马红妆满山谷。
提壶劝酒意虽重，杜鹃催归声更速。
酒阑人散却关门，寂历斜阳挂疏木。
三月十三日本约潘郎同游安园以雨不果因饮于家为说宛丘木芍药之盛作此篇
张耒（宋代）

冲泥看花亦不恶，泥深三尺马苦臞。闭门且复与君饮，吟诗写苦乐有馀。

姚黄一枝说不尽，天姬帝子非世姝。念君东坡守寂寞，春深穷巷堆枯榆。
烛影摇红 秋思
张学雅（清代）

摇落江天，一庭淡日闲清昼。素衣时怯晓风侵，睡起笼金兽。

病后东阳消瘦。凭高几度空回首。篱边疏菊，天际孤鸿，年光依旧。

不解双蛾，偏将恼恨深深覆。莲房泣露粉香愁，池水风吹皱。

昨夜雨轻寒骤，海棠满砌胭脂透。暮蝉疏柳，黄叶堆阶，断肠时候。
游九锁
曾旼（宋代）

山势盘纡是几重，溪行乱石水溶溶。东西路口分双洞，苍翠群中起一峰。

石上仙翁留去迹，壁间羽客有吟踪。夜分不是红尘境，清梦回时晓殿钟。
书斋
王禹偁（宋代）

年年赁宅住闲坊，也作幽斋着道装。
守静便为生白室，著书兼是草玄堂。
屏山独卧千峰雪，御札时开一炷香。
莫笑未归田里去，宦途机巧尽能忘。
石淙
徐彦伯（唐代）

碧淀红涔崿嶂间，淙嵌洑岨洊成湾。琪树璿娟花未落，

银芝窋成露初还。八风行殿开仙榜，七景飞舆下石关。

张茑席云平圃宴，焜煌金记蕴名山。
敬酬彻公见寄二首
刘禹锡（唐代）

凄凉沃州僧，憔悴柴桑宰。
别来二十年，唯馀两心在。
越江千里镜，越岭四时雪。
中有逍遥人，夜深观水月。
晨起
陆游（宋代）

日高霜渐释，睡起发犹蓬。
小圃经行外，新蔬检校中。
水开闻跃鲤，天远看飞鸿。
粥熟还归舍，吾生亦未穷。
忆故山梅
释函可（明代）

不如此地雪花多，月落村头可奈何。翠羽无声魂已碎，梦中蝴蝶泪成河。
书却暑图后
吴可（宋代）

冰柱雪车谁复作，礬头凌面未能摹。
北窗挥汗浑无奈，漫借君家却暑图。
冯燕歌（一作沈下贤诗。据《唐音统签》云：
司空图（唐代）

魏中义士有冯燕，游侠幽并最少年。避仇偶作滑台客，
嘶风跃少来翩翩。此时恰遇莺花月，堤上轩车昼不绝。
两面高楼语笑声，指点行人情暗结。掷果潘郎谁不慕，
朱门别见红妆露。故故推门掩不开，似教欧轧传言语。
冯生敲镫袖笼鞭，半拂垂杨半惹烟。树间春鸟知人意，
的的心期暗与传。传道张婴偏嗜酒，从此香闺为我有。
梁间客燕正相欺，屋上鸣鸠空自斗。婴归醉卧非仇汝，
岂知负过人怀惧。燕依户扇欲潜逃，巾在枕傍指令取。
谁言狼戾心能忍，待我情深情不隐。回身本谓取巾难，
倒柄方知授霜刃。凭君抚剑即迟疑，自顾平生心不欺。
尔能负彼必相负，假手他人复在谁？窗间红艳犹可掬，
熟视花钿情不足。唯将大义断胸襟，粉颈初回如切玉。
凤凰钗碎各分飞，怨魄娇魂何处追，凌波如唤游金谷，
羞彼揶揄泪满衣。新人藏匿旧人起，白昼喧呼骇邻里。
诬执张婴不自明，贵免生前遭考捶。官将赴市拥红尘，
掉臂人来擗看人。传声莫遣有冤滥，盗杀婴家即我身。
初闻僚吏翻疑叹，呵叱风狂词不变。缧囚解缚犹自疑，
疑是梦中方脱免。未死劝君莫浪言，临危不顾始知难。
已为不平能割爱，更将身命救深冤。白少贤侯贾相公，
长悬金帛募才雄。拜章请赎冯燕罪，千古三河激义风。
黄河东注无时歇，注尽波澜名不灭。为感词人沈下贤，
长歌更与分明说。此君精爽知犹在，长与人间留炯诫。
铸作金燕香作堆，焚香酬酒听歌来。
寄酬淮阴夏子吴门邹子
谢榛（明代）

江鱼海雁空相报，楚调吴歌久不闻。
无那旅怀常抱病，更堪风物正离群。
马融笛里三秋月，王粲楼前万里云。
犹忆当时共樽洒，一灯寒雨坐宵分。
雨晴见山
陈宓（宋代）

经旬不见嶙峋面，雨施云行到九州。
春政已成无一事，却扶红日翠峰头。
春暮自吴门至松江 其二
梁玉绳（清代）

忽听吴歌起，歌声趁轧哑。残潮随去艇，远树带飞鸦。

几点过云雨，新枝闰月花。溪湾将泊处，挂网两三家。
墨庄五咏 其一 墨庄
朱熹（宋代）

诗书启山林，德义久储积。嗣世知有人，新畬更开辟。
行香子·浙右华亭
佚名（宋代）

浙右华亭。物价廉平。一道会、卖个三升。打开瓶後，滑辣光馨。教君霎时饮，霎时醉，霎时醒。听得渊明。说与刘伶。这一瓶、约迭三斤。君还不信，把秤来秤。有一斤酒，一斤水，一斤瓶。
荐士（荐孟郊于郑馀庆也）
韩愈（唐代）

周诗三百篇，雅丽理训诰。
曾经圣人手，议论安敢到。
五言出汉时，苏李首更号。
东都渐瀰漫，派别百川导。
建安能者七，卓荦变风操。
逶迤抵晋宋，气象日凋耗。
中间数鲍谢，比近最清奥。
齐梁及陈隋，众作等蝉噪。
搜春摘花卉，沿袭伤剽盗。
国朝盛文章，子昂始高蹈。
勃兴得李杜，万类困陵暴。
后来相继生，亦各臻阃奥。
有穷者孟郊，受材实雄骜。
冥观洞古今，象外逐幽好。
横空盘硬语，妥帖力排奡。
敷柔肆纡馀，奋猛卷海潦。
荣华肖天秀，捷疾逾响报。
行身践规矩，甘辱耻媚灶。
孟轲分邪正，眸子看了眊。
杳然粹而清，可以镇浮躁。
酸寒溧阳尉，五十几何耄。
孜孜营甘旨，辛苦久所冒。
俗流知者谁，指注竞嘲傲。
圣皇索遗逸，髦士日登造。
庙堂有贤相，爱遇均覆焘。
况承归与张，二公迭嗟悼。
青冥送吹嘘，强箭射鲁缟。
胡为久无成，使以归期告。
霜风破佳菊，嘉节迫吹帽。
念将决焉去，感物增恋嫪。
彼微水中荇，尚烦左右芼。
鲁侯国至小，庙鼎犹纳郜。
幸当择珉玉，宁有弃珪瑁。
悠悠我之思，扰扰风中纛。
上言愧无路，日夜惟心祷。
鹤翎不天生，变化在啄菢。
通波非难图，尺地易可漕。
善善不汲汲，后时徒悔懊。
救死具八珍，不如一箪犒。
微诗公勿诮，恺悌神所劳。
湖居杂兴八首
白珽（元代）

龙舟晓发断桥西，别有轻舟两两随。
春色可人晴较稳，酒家争出柳梢旗。
再赋柳枝词二阕 其一
韩琦（宋代）

曲江风暖晓阴斜，翠色相宜拂钿车。自有春眠慵未起，日高人困又飞花。
念奴娇 冬至与胡胎仙
葛长庚（宋代）

因看斗柄，运周天、顿悟神仙妙诀。一点真阳生坎位，点却离宫诀缺。造物无声，水中起火，妙在虚危穴。今年冬至，梅花依旧凝雪。
先圣此日闭关，不通来往，皆为群生设。物物□含生育意，正在子初亥末。自古乾坤，这些离坎，日日无休歇。如今识破，金乌飞入蟾窟。
寿潭帅李金部二首 其一
华镇（宋代）

庆绪绵绵嗣伯阳，何时熊梦契嘉祥。月低蓂荚光犹满，风入林钟景正长。

出去怀金参九列，归来画乃得三湘。遥知当日瞻佳气，还似兹辰赌寿香。
五十自寿集唐五十首 其四十
瞿士雅（清代）

庾家楼上谢家池，第一功名只赏诗。

心静不妨喧处寂，眼穿唯怕客来迟。

幸逢尧舜无为日，却是吟人有得时。

蜀纸麝煤添笔兴，咏歌林下日忘疲。
送朱郎中得谢归淮南二首
强至（宋代）

一束衣冠四十春，公今收得自由身。
朱颜出仕看同辈，白发归荣有几人。
何处觅金分素里，只闻行路羡清尘。
扁舟急解随河缆，犹恐京埃污葛巾。
次韵濮十太尉咏知宗牡丹七绝 其二
王十朋（宋代）

月陂春色满花枝，国色天香照雪肌。当日栽陪恐无地，如今谁保旧园池。
送陆侍御士佳赴上京
皎然（唐代）

长安三千里，喜行不言永。清路黄尘飞，大河沧流静。

更怀西川府，主公昔和鼎。伊郁瑶瑟情，威迟花骢影。

此时已难别，日又无停景。出饯阙相从，心随过前岭。
故上海令黄子律哀诗
邓雅（元代）

葛溪有臞儒，冰雪莹怀抱。世事澹无营，经史日稽考。

謇余素相知，同年复同道。谊重比金兰，才高擅词藻。

前年赴公车，异县得国宝。廉勤恒自守，始终竟莫保。

赐归荷皇恩，抱病因热恼。望乡无百里，沦没殡江岛。

呜呼哲人萎，寂寞青山老。痛哭悲风来，愁云翳穹昊。
休日马上
陈与义（宋代）

休日不自休，骑马踏荒径。
却扇受景风，今朝我无病。
春云閟晨耀，群绿澹相映。
山川与朝市，一动自一静。
九衢行万人，谁抱此怀胜。
不得与之语，萧萧寄孤咏。
寒夜思友三首·其二
王勃（唐代）

云间征思断，月下归愁切。
鸿雁西南飞，如何故人别？
浪淘沙 立夏前送妹
蒋氏（元葵女）（清代）

剩得几多春。十二时辰。满庭飞絮糁花茵。添阵潺潺帘外雨，深院黄昏。

独坐掩重门。愁倒芳樽，便无离别也销魂。明日那堪南浦去，又送行人。
和刘员外陪韩仆射野亭公宴
杨巨源（唐代）

好客风流玳瑁簪，重檐高幕晓沈沈。绮筵霜重旌旗满，

玉帐天清丝管声。繁戏徒过鲁儒目，众欢方集汉郎心。

寒笳一曲严城暮，云骑连嘶香外林。
鹞雀行
徐祯卿（明代）

白鹞捉黄雀，斜盘下九天。
岂知南山侧，复有虞人弦。
一发中双翼，忽毙青云端。
行人皆抚掌，仰视落飞翰。
弓矢悬马头，少年坐雕鞍。
持归咸阳市，百鸟争聚观。
美酒白玉缸，肉腊黄金槃。
乐哉今日宴，四座争万年。
萤火
张嵲（宋代）

徂暑初残夜，飞萤遍曲塘。
翕张舒焰短，雨注引辉长。
翻屋星移位，窥帘烬吐光。
未应弥辇路，聊可映书囊。
乍与风俱远，偏随雨送凉。
老夫常作客，看汝鬓毛苍。
横渎岸边梅花方开
施枢（宋代）

风标夐与万花殊，可有尘埃染得渠。
把住琼枝相晤语，只疑身在玉堂居。
夜坐
陆游（宋代）

虚堂夜无寐，顾影叹伶竮。
露湿萤黏草，云迷雁落汀。
旧书开蠹简，浊酒倒残缾。
流落知无憾，危机实饱经。
念奴娇·重九席上
辛弃疾（宋代）

龙山何处，记当年高会，重阳佳节。谁与老兵供一笑，落帽参军华发。莫倚忘怀，西风也曾，点检尊前客。凄凉今古，眼中三两飞蝶。
须信采菊东篱，高情千载，只有陶彭泽。爱说琴中如得趣，弦上何劳声切。试把空杯，翁还肯道，何必杯中物。临风一笑，请翁同醉今夕。
西极天马歌
刘彻（两汉）

天马徕从西极。
经万里兮归有德。
承灵威兮降外国。
涉流沙兮四夷服。
咏史
皎然（唐代）

田氏门下客，冯公众中贱。一朝市义还，百代名独擅。

始知下客不可轻，能使主人功业成。借问高车与珠履，

何如卑贱一书生。
送周徽州赴建州
许月卿（宋代）

作牧文公父母州，考亭今又借邦侯。
来莫建山同仰止，去思歙水共长流。
贡茗莫淹千里守，和羹须是百花头。
暇日摩挲厅壁记，昔梁叔子后身周。
孤愤吟十三首
高斯得（宋代）

军功阁束万人多，兵部门前雀哥罗。
悍将武夫心失尽，可知弃甲与投戈。
有怀子肃读其诗卷因成数语
赵蕃（宋代）

退之以文鸣，余事尤长诗。
名家贾孟流，未必逾于斯。
渊明工五言，亦有归来辞。
乃知意到处，百发无一亏。
孙侯绝人才，诗文俱中规。
究其所源流，盖匪一日基。
有如审言门，遂至杜拾遗。
余波被芝兰，同功有埙篪。
嗟予晚闻道，未易等级推。
剧谈每从容，瞠若莫可追。
闲窗念从公，两脚如絷维。
探囊获新句，亦足慰所思。
满庭芳·失鸡
王磐（明代）

平生淡薄，鸡儿不见，童子休焦。家家都有闲锅灶，任意烹炮。煮汤的贴他三枚火烧，穿炒的助他一把胡椒，倒省了我开东道。免终朝报晓，直睡到日头高。
次韵参寥三首
秦观（宋代）

长安仕路与云齐，倦仆羸骖不可跻。
但得玄晖曾折简，何须平子更安题。
挽处士陈容
喻良能（宋代）

历数乡闾老，谁知德齿尊。
无心游魏阙，有意乐丘园。
漫不沾三釜，真堪映九原。
涕洟歌楚些，已矣莫招魂。
浩西堂见和因再用韵
释绍嵩（宋代）

沙边鸥鹭日相亲，老去光阴非我春。
百巧从来知是妄，独援诗笔得天真。
又用前韵谢叶宰
黄榦（宋代）

世事年来最可悲，开口不得洛与伊。
两君论交大左计，芋栗不足充人饥。
题洪子恂所画盘洲图三首 其一
许及之（宋代）

昔见园成今创始，今为图就有闻孙。长松钜竹知无恙，直节清标想故存。
巳卯元日大雪晓起候老父瞻阙拜庆有感二律 其一
符锡（明代）

入晓菜衣雪未寒，物华欣与岁更端。融融春透杯光满，点点花更胜綵看。

门户含辉神垒跃，溪山有象玉龙蟠。丰亨不用论时事，拜舞高堂且尽欢。
满庭芳（次仁和韵，时欲之官永兴）
黄机（宋代）

二十年间，旧游踪迹，梦飞岳麓湘湾。征衫再理，秋老菊花天。为客问君何好，爱水光、山色争妍。经行处，旗亭酤酒，曾记屋东偏。

噫其，吾甚矣，不断蹇拙，欲斗婵娟。办轻舆短艇，强载衰颜。人道郴阳无雁，奈情钟、藕断丝联。须相忆，新诗赋就，时复寄吴笺。
王荆公庙
黄庚（元代）

遗像巍然占古祠，区区土偶亦冠緌。
无言似想青苗策，面目犹如执拗时。
答李泉州元善
刘克庄（宋代）

平生陈无己，白首欠吟债。
未尝交马吕，况肯见章蔡。
附热生可交，中寒死亦快。
吾方尚此友，巾车与同载。
前瞻有膺滂，却顾有融泰。
要当坚一壁，讵可立两界。
怒乎行谊夸，希也名节坏。
史君惠良箴，下走敢不拜。
怀哉道义交，异彼姑息爱。
兰信 其一
孙原湘（清代）

传来消息是耶非，错认湘妃作宓妃。标识幸馀青玉佩，随常爱著白绡衣。

鸳鸯早誓横塘偶，蛱蝶遥从外幕飞。怪道碧桃花独艳，只贪颜色子犹稀。
柳 其二
释居简（宋代）

奈尔萦晴殢雨何，静时常少动时多。初无恼乱春风意，却是春风恼乱它。
小重山
曹组（宋代）

帘卷东风日射窗。小山庭院静，接回廊。疏疏晴雨弄斜阳。凭栏接，墙外杏花香。

时节好寻芳。多情怀酒伴，忆欢狂。归鸿应已度潇湘。音书杳，前事忍思量。
咏鹤 其五
陈士荣（清代）

不向三山更买山，一声便欲过烟鬟。托身合在青霄稳，放志无如碧海闲。

阅万古情空世累，寻千年迹到人寰。应怜无复林和靖，谁与西湖订往还。